Aholiga taqdim etilayotgan elektron davlat xizmatlarini ko‘rsatishda shaxsni tasdiqlash tizimini yanada rivojlantirish chora-tadbirlari to‘g‘risida

O‘zbekiston Respublikasi Prezidentining “Doimiy propiska qilish hamda turgan joyi bo‘yicha hisobga olish tartibini isloh qilish chora-tadbirlari to‘g‘risida” 2020-yil 22-apreldagi PF-5984-son Farmonida va O‘zbekiston Respublikasi Prezidentining “Raqamli iqtisodiyot va elektron hukumatni keng joriy etish chora-tadbirlari to‘g‘risida” 2020-yil 28-apreldagi PQ-4699-son qarorida belgilangan topshiriqlar ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda Vazirlar Mahkamasi huzuridagi Davlat personallashtirish markazining quyidagi qo‘shimcha imkoniyatlar yaratilishini nazarda tutuvchi “Elektron hukumat” tizimi foydalanuvchilarini identifikatsiyalashning yagona axborot tizimini (keyingi o‘rinlarda — identifikatsiya tizimi) 2020-2021-yillarda, shu jumladan, davlat-xususiy sheriklik asosida bosqichma-bosqich modernizatsiya qilish to‘g‘risidagi takliflari ma’qullansin:
 jismoniy va yuridik shaxslarni elektron raqamli imzo, mobil telefon raqamlari, masofadan turib biometrik identifikatsiyalash (Face-ID va boshqalar) uchun sun’iy intellekt texnologiyalarini qo‘llash hamda boshqa ma’lumotlar asosida ro‘yxatga olish hamda boshqa ma’lumotlar asosida ro‘yxatga olish, identifikatsiyalash, autentifikatsiyalash va avtorizatsiyalash imkoniyatlarini yaratish;
 davlat organlari, banklar, moliya hamda boshqa subyektlar tomonidan elektron xizmatlar ko‘rsatish jarayonida jismoniy va yuridik shaxslarni masofaviy identifikatsiyalash (autentifikatsiyalash) imkoniyatlarini yaratish.
 2. Quyidagilar:
 “Elektron hukumat” tizimi foydalanuvchilarini identifikatsiyalashning yagona axborot tizimi arxitekturasi 1-ilovaga muvofiq;
 “Elektron hukumat” tizimi foydalanuvchilarini identifikatsiyalashning yagona axborot tizimini modernizatsiya qilish bo‘yicha chora-tadbirlar rejasi 2-ilovaga muvofiq;
 Idoralararo elektron hamkorlik orqali identifikatsiya tizimiga taqdim etiladigan ma’lumotlar ro‘yxati 3-ilovaga muvofiq tasdiqlansin.
 3. Belgilansinki:
 identifikatsiya tizimi jismoniy va yuridik shaxslarni identifikatsiyalashning rasmiy ma’lumotlar manbai hisoblanadi va u orqali olingan ma’lumotlar davlat organlari, banklar, moliya va boshqa xizmatlardan foydalanuvchi shaxslarni masofaviy identifikatsiya (autentifikatsiya) qilishning asosi hisoblanadi;
 identifikatsiya tizimini modernizatsiya qilish, joriy etish va qo‘llab-quvvatlash bilan bog‘liq xarajatlar, shuningdek, loyiha-texnik hujjatlarni ishlab chiqish va server qurilmalarini xarid qilish xarajatlarini moliyalashtirish elektron hukumat va raqamli iqtisodiyotni rivojlantirishga ajratiladigan mablag‘lar doirasida Axborot-kommunikatsiya texnologiyalarini rivojlantirish jamg‘armasi mablag‘lari hamda qonunchilik hujjatlari bilan taqiqlanmagan boshqa manbalar hisobiga amalga oshiriladi;
 identifikatsiya tizimi orqali shaxslarni identifikatsiyalash (autentifikatsiyalash) xizmatlari davlat tashkilotlari, shu jumladan, mahalliy davlat hokimiyati organlariga bepul, boshqa xo‘jalik yurituvchi subyektlarga belgilangan tartibda tuziladigan shartnomaga muvofiq pullik asosida ko‘rsatiladi.
 4. O‘zbekiston Respublikasi Vazirlar Mahkamasi huzuridagi Davlat personallashtirish markazi:
 a) ikki oy muddatda:
 “Shaxsga doir ma’lumotlar to‘g‘risida”gi O‘zbekiston Respublikasi Qonuni talablariga muvofiq mobil aloqa operatorlariga real vaqt rejimida jismoniy shaxslar — abonentlarning pasport ma’lumotlari asosida jismoniy shaxslarning shaxsiy identifikatsiya raqamini (keyingi o‘rinlarda — JShShIR) taqdim etish bo‘yicha elektron veb-servis ishga tushirilishini;
 idoralararo elektron hamkorlikni tashkil etish orqali mobil aloqa operatorlariga o‘zlari kiritgan JShShIRni tekshirish (to‘g‘riligini tasdiqlash) imkoniyati yaratilishini;
 b) 2021-yil 1-sentabrga qadar qonun hujjatlariga muvofiq identifikatsiya tizimiga biometrik pasport ma’lumotlar bazasi ma’lumotlaridan, shu jumladan, jismoniy shaxslarning suratlaridan foydalanish imkoniyati yaratilishini ta’minlasin.
 5. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi mobil aloqa operatorlari bilan birgalikda axborot xavfsizligini ta’minlash choralarini ko‘rgan holda 2021-yil 1-iyuldan:
 a) mobil aloqa operatorlarining axborot tizimlarida jismoniy shaxs bo‘lgan yangi va amaldagi abonentlarga JShShIR joriy etilishi va yuritilishini;
 b) mobil aloqa operatorlarining axborot tizimlari va elektron hukumatning idoralararo integratsiyalashgan platformasi o‘rtasida real vaqt rejimida jismoniy shaxslar to‘g‘risidagi quyidagi ma’lumotlarni taqdim etish bo‘yicha idoralararo elektron hamkorlik yo‘lga qo‘yilishini ta’minlasin:
 abonentning JShShIR bo‘yicha — abonentning telefon raqami;
 abonentning telefon raqami bo‘yicha — abonentning JShShIR.
 6. Shunday tartib o‘rnatilsinki, unga muvofiq 2021-yil 1-yanvardan 1-noyabrga qadar Toshkent shahrida tajriba-sinov tarzida O‘zbekiston Respublikasida ID-karta ko‘rinishidagi shaxsni tasdiqlovchi hujjat berishda jismoniy shaxslarga elektron davlat xizmatlaridan foydalanishda qulayliklar yaratish maqsadida:
 shaxsni elektron tasdiqlash imkoniyatini beruvchi O‘zbekiston Respublikasi Davlat soliq qo‘mitasining elektron raqamli imzo kalitlari va sertifikatlari avtomatik ravishda shakllantiriladi.
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi 2021-yil 1-dekabrga qadar tajriba-sinov natijalari bo‘yicha ushbu tartiblarni respublikaning barcha hududlarida joriy etishning maqsadga muvofiqligi yuzasidan asoslangan takliflar tayyorlanishi va Vazirlar Mahkamasiga kiritilishini ta’minlasin.
 7. O‘zbekiston Respublikasi Davlat soliq qo‘mitasi, Ichki ishlar vazirligi, Axborot texnologiyalari va kommunikatsiyalarini rivojlantirish vazirligi, Vazirlar Mahkamasi huzuridagi Davlat personallashtirish markazi Yangi texnologiyalar ilmiy-axborot markazi axborot tizimini:
 2021-yil 1-yanvarga qadar O‘zbekiston Respublikasida ID-karta tizimi bilan integratsiya qilish bo‘yicha tashkiliy-texnik choralar amalga oshirilishini;
 identifikatsiya tizimida shaxsga doir haqiqiy ma’lumotlar asosida ro‘yxatdan o‘tgan (avtorizatsiya qilingan) foydalanuvchilarga elektron raqamli imzo kalitlari va sertifikatlarini masofaviy berish maqsadida Identifikatsiya tizimi bilan integratsiya qilish bo‘yicha tashkiliy-texnik choralar amalga oshirilishini ta’minlasin.
 8. O‘zbekiston Respublikasi Markaziy bankiga Jinoiy faoliyatdan olingan daromadlarni legallashtirishga qarshi kurashish bo‘yicha moliyaviy choralar ishlab chiquvchi guruhning (FATF) talablaridan kelib chiqqan holda tijorat banklari tomonidan moliyaviy xizmatlar ko‘rsatilishida identifikatsiya tizimi imkoniyatlaridan foydalanishga oid idoraviy normativ-huquqiy hujjatlarga o‘zgartirish va qo‘shimchalar kiritish tavsiya etilsin.
 9. Belgilansinki, identifikatsiya tizimi doirasida muayyan jismoniy shaxsga taalluqli bo‘lgan yoki uni identifikatsiya qilish imkonini beradigan shaxsga doir ma’lumotlarni uchinchi shaxslarga taqdim etish, ularga ishlov berish va foydalanish “Shaxsga doir ma’lumotlar to‘g‘risida”gi O‘zbekiston Respublikasi Qonuniga muvofiq amalga oshiriladi.
 10. Shunday tartib o‘rnatilsinki, unga muvofiq:
 elektron hukumat xizmatlari haqida axborot berish va xabardor qilish tizimi orqali yuborilgan elektron shakldagi ma’lumot va (yoki) xabarnoma, shuningdek, boshqa elektron hujjatlar qog‘oz hujjatga tenglashtiriladi va u bilan bir xil yuridik kuchga ega;
 elektron hukumat xizmatlari haqida axborot berish va xabardor qilish tizimi orqali elektron shaklda yuborilgan elektron hujjat, ma’lumot va (yoki) xabarnoma ushbu tizimning tegishli foydalanuvchisiga kelib tushgan vaqtdan boshlab qabul qilingan hisoblanadi.
 11. Vazirlar Mahkamasining 2015-yil 17-dekabrdagi 365-son qarori (O‘zbekiston Respublikasi QHT, 2015-y., 50-son, 628-modda) bilan tasdiqlangan “Elektron hukumat” tizimi foydalanuvchilarini identifikatsiyalashning yagona axborot tizimi to‘g‘risidagi nizomga 4-ilovaga muvofiq o‘zgartirish va qo‘shimchalar kiritilsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshlig‘i O.M. Umarov hamda O‘zbekiston Respublikasi axborot texnologiyalari va kommunikatsiyalarini rivojlantirish vaziri Sh.M. Sadikov zimmasiga yuklansin.
 1. 2-band quyidagi tahrirda bayon etilsin:
 “2. Jismoniy va yuridik shaxslarning (keyingi o‘rinlarda foydalanuvchilar deb ataladi) “Elektron hukumat” tizimi doirasida idoralararo elektron hamkorlik orqali interaktiv davlat xizmatlarini hamda bank, moliya va boshqa subyektlarning xizmatlarini ko‘rsatish identifikatsiyalashning yagona tizimi yordamida amalga oshiriladi”.
 2. 3-bandda:
 quyidagi mazmundagi uchinchi xatboshi qo‘shilsin:
 “bank, moliya va boshqa subyektlarning xizmatlarini ko‘rsatishda foydalanuvchilarning haqiqiy identifikatsiyalanishini ta’minlash;”;
 uchinchi va to‘rtinchi xatboshilar tegishli ravishda to‘rtinchi va beshinchi xatboshilar deb hisoblansin.
 3. 4-bandning beshinchi xatboshisi “davlat xizmatlari ko‘rsatishda” so‘zlaridan keyin “bank moliya va boshqa subyektlarning xizmatlari” so‘zlari qo‘shilsin.
 4. 5-bandda: quyidagi mazmundagi oltinchi xatboshi qo‘shilsin:
 “bank, moliya va boshqa subyektlar axborot tizimlarini identifikatsiyalashning yagona tizimi bilan integratsiyalashuviga ko‘maklashish”;
 oltinchi — sakkizinchi xatboshilar tegishli ravishda yettinchi — to‘qqizinchi xatboshilar deb hisoblansin.
 5. 9-band “vositalari” so‘zidan keyin “mobil telefon raqamlari, shaxslarning biometrik ma’lumotlari” so‘zlari qo‘shilsin.
 6. 14-band “davlat xizmatlarini ko‘rsatish” so‘zlaridan keyin “, bank moliya va boshqa subyektlarning xizmatlari” so‘zlari qo‘shilsin.
 7. 16 va 17-bandlarda “Davlat xizmatlaridan” so‘zlaridan keyin “va boshqa xizmatlardan” so‘zlari bilan to‘ldirilsin.
 8. 18-band quyidagi tahrirda bayon qilinsin:
 “18. Muayyan jismoniy shaxsga taalluqli bo‘lgan yoki uni identifikatsiya qilish imkonini beradigan shaxsga doir ma’lumotlarni uchinchi shaxslarga taqdim etish O‘zbekiston Respublikasining “Shaxsga doir ma’lumotlar to‘g‘risida”gi Qonuniga muvofiq amalga oshiriladi”.
 9. Quyidagi mazmundagi 191-band qo‘shilsin:
 “191. Identifikatsiyalashning yagona tizimi orqali shaxslarni identifikatsiyalash (autentifikatsiyalash) xizmatlari davlat xizmatlari ko‘rsatuvchi vakolatli organlarga bepul asosda, qolgan xo‘jalik yurituvchi subyektlarga o‘rnatilgan tartibda to‘lov-shartnoma asosida ko‘rsatiladi”.